**MEDNARODNA OBDAVČITEV POKOJNIN**

**Podrobnejši opis**

**7. izdaja, MAJ 2023**

**KAZALO**

[1. REZIDENT SLOVENIJE PREJEMA POKOJNINO IZ TUJINE 3](#_Toc134097680)

[1.1 Obdavčitev v skladu z Zakonom o dohodnini - ZDoh-2 3](#_Toc134097681)

[1.1.1 Davčna obravnava pokojnine iz prvega pokojninskega stebra 3](#_Toc134097682)

[1.1.2 Obdavčitev pokojninske rente iz drugega pokojninskega stebra 6](#_Toc134097683)

[1.2 Davčna obravnava pokojnin po mednarodnih pogodbah o izogibanju dvojnega obdavčevanja 6](#_Toc134097684)

[1.2.1 Splošno 6](#_Toc134097685)

[1.2.2 Pokojnine - 18. člen 7](#_Toc134097686)

[1.2.3 Pokojnine – državna služba – 19. člen 8](#_Toc134097687)

[1.2.4. Uveljavljanje ugodnosti po mednarodnih pogodbah oziroma ZDoh-2 9](#_Toc134097688)

[1.2.5. Pokojnine, ki jih slovenski rezidenti dosegajo na Švedskem 10](#_Toc134097689)

[2. NEREZIDENT SLOVENIJE PREJEMA POKOJNINO IZ SLOVENIJE 11](#_Toc134097690)

[2.1 Obdavčitev v skladu z Zakonom o dohodnini – ZDoh-2 11](#_Toc134097691)

[2.1.1 Davčna obravnava pokojnine iz prvega pokojninskega stebra 11](#_Toc134097692)

[2.1.2 Obdavčitev pokojninske rente iz drugega pokojninskega stebra 11](#_Toc134097693)

[2.2. Davčna obravnava pokojnin po mednarodnih pogodbah o izogibanju dvojnega obdavčevanja 12](#_Toc134097694)

[2.2.1 Splošno 12](#_Toc134097695)

[2.2.2. Uveljavljanje ugodnosti po mednarodni pogodbi 12](#_Toc134097696)

[3. VPRAŠANJA IN ODGOVORI 12](#_Toc134097697)

[3.1. Kako so obdavčeni dohodki slovenskih državljanov, ki so pravico do pokojnine pridobili v tujini, a so se po upokojitvi vrnili za stalno v Slovenijo? 12](#_Toc134097698)

[3.2. Kako so obdavčeni dohodki tujih državljanov, ki so pravico do pokojnine pridobili v tujini in se po upokojitvi za stalno preselili v Slovenijo in postali rezidenti Slovenije? 13](#_Toc134097699)

[3.3. Kako so obdavčeni dohodki posameznikov v Sloveniji , ki se štejejo za rezidente Slovenije in rezidente države, s katero ima Slovenija sklenjeno mednarodno pogodbo o izogibanju dvojnega obdavčevanja (dvojni rezidenti)? 13](#_Toc134097700)

# REZIDENT SLOVENIJE PREJEMA POKOJNINO IZ TUJINE

## 1.1 Obdavčitev v skladu z Zakonom o dohodnini - ZDoh-2

Davčna obveznost posameznika je odvisna od njegovega statusa (rezident, nerezident). Tako je rezident zavezan za plačilo dohodnine od vseh dohodkov, ki imajo svoj vir v Sloveniji, in od vseh dohodkov, ki imajo svoj vir izven Slovenije (tj. od svetovnega dohodka). Posameznik, ki je rezident Slovenije samo del davčnega (koledarskega) leta, je zavezan za plačilo dohodnine od svetovnega dohodka, doseženega v delu leta, v katerem je bil rezident. V drugem delu leta, ko ni bil rezident, se njegovi dohodki obdavčujejo kot dohodki nerezidenta. To pomeni, da se v drugem delu leta obdavčujejo samo tisti dohodki, ki imajo vir v Sloveniji.

Po [Zakonu o dohodnini - ZDoh-2](http://www.pisrs.si/Pis.web/pregledPredpisa?id=ZAKO4697) so v splošnem obdavčeni vsi dohodki fizične osebe, ne glede na vrsto, razen tistih, ki so v ZDoh-2 posebej navedeni kot oproščeni dohodki oziroma se sploh ne štejejo za dohodek po tem zakonu. Določba 17. člena ZDoh-2 vsebuje splošno pravilo o neobdavčenih dohodkih, ki določa, da se določbe po ZDoh-2, ki se nanaša na oprostitev plačila dohodnine, določbe, ki določajo dohodke, ki se ne vštevajo v davčno osnovo, in določbe, ki določajo, kaj se ne šteje za dohodke po ZDoh-2, nanašajo tako na dohodke, ki imajo vir v Sloveniji, in na dohodke, ki imajo vir izven Slovenije.

Rezidenti Republike Slovenije, ki prejmejo pokojnino iz tujine, morajo le-to napovedati pri Finančni upravi RS z vložitvijo [Napovedi za odmero akontacije dohodnine od pokojnine za rezidente](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=napoved_odmera_dohodnine_pokojnina_rezident_preb).

Zavezanec za redni mesečni dohodek, kot je pokojnina oziroma pokojninska renta, vloži pri davčnem organu napoved v 15 dneh od dneva, ko je v prvič prejel pokojnino.

Za leto 2023 mora davčni zavezanec, kot doslej, napovedati prvi redni dohodek v davčnem letu.

Davčni zavezanec rezident mora ponovno vložiti napoved v 15 dneh od dneva, ko je prejel spremenjeno višino pokojnine ali ko se spremenijo drugi pogoji, ki vplivajo na višino akontacije dohodnine od dohodka iz zaposlitve, če ta sprememba znaša več kot 10 %.

Napoved za odmero akontacije dohodnine od pokojnine za rezidente vloži davčni zavezanec:

• elektronsko prek storitev elektronskega poslovanja FURS eDavki,

• osebno ali po pošti, in sicer pri finančnem uradu, kjer je davčni zavezanec vpisan v davčni register.

Na podlagi navedene [napovedi](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=napoved_odmera_dohodnine_pokojnina_rezident_preb) davčni organ zavezancu izda odločbo o višini akontacije dohodnine.

Uvodoma naj pojasnimo, da se pokojnine, dosežene na podlagi prvega pokojninskega stebra, ter pokojnine, dosežene na podlagi drugega pokojninskega stebra, v skladu z ZDoh-2 ne obdavčujejo enako.

### 1.1.1 Davčna obravnava pokojnine iz prvega pokojninskega stebra

V Sloveniji se dohodnina plačuje od pokojnine, nadomestila in drugih dohodkov iz naslova (obveznega, obveznega dodatnega in prostovoljnega dodatnega) pokojninskega in invalidskega zavarovanja.

V skladu s prvim odstavkom 40. člena ZDoh-2 je pokojnina dohodek, prejet na podlagi obveznega pokojninskega in invalidskega zavarovanja, obveznega dodatnega pokojninskega in invalidskega zavarovanja in prostovoljnega dodatnega pokojninskega in invalidskega zavarovanja (v skladu z Zakonom o pokojninskem in invalidskem zavarovanju in Zakonom o prvem pokojninskem skladu Republike Slovenije in preoblikovanju pooblaščenih investicijskih družb) in vključuje tudi državno pokojnino, odpravnino in oskrbnino vdovi ali vdovcu, letni dodatek in pokojnino v obliki mesečne pokojninske rente. **Pri presoji, ali je dohodek, ki je prejet iz tujine, pokojnina, se za namene tega zakona smiselno uporabljajo predpisi, ki urejajo pokojninsko in invalidsko zavarovanje v Sloveniji, kar določa tretji odstavek 40. člena ZDoh-2.**

Na podlagi [Zakona o pokojninskem in invalidskem zavarovanju](http://www.pisrs.si/Pis.web/pregledPredpisa?id=ZAKO6280) – ZPIZ-2 se z obveznim zavarovanjem zagotavljajo pravica do starostne, predčasne, invalidske**,** vdovske in dela vdovske pokojnine ter pravica do družinske in delne pokojnine.

ZPIZ-2 ureja tudi poklicno zavarovanje, s katerim se zagotavlja pravica do poklicne pokojnine.

ZPIZ-2 nadalje ureja tudi dodatno zavarovanje (t. i. drugi pokojninski steber), s katerim se zagotavljata pravica do dodatne starostne pokojnine ter pravica do predčasne dodatne pokojnine v obliki pokojninske rente.

V davčno osnovo od pokojnin, nadomestil in drugih dohodkov iz naslova pokojninskega in invalidskega zavarovanja se všteva dohodek, kot je odmerjen v skladu s predpisi, zmanjšan za obvezne prispevke za socialno varnost, ki jih je na podlagi posebnih predpisov dolžan plačevati prejemnik teh dohodkov (tretji odstavek 41. člena ZDoh-2).

V skladu s 127. členom ZDoh-2 se akontacija dohodnine od pokojnine, dosežene pri izplačevalcu, pri katerem zavezanec dosega pretežni del dohodka (glavni delodajalec), izračuna tako, da se za posamezni dohodek uporabijo stopnje dohodnine in lestvica iz 122. člena ZDoh-2, preračuna na 1/12 leta.

Kot je že navedeno, je izračun akontacije dohodnine od pokojnine odvisen od tega, ali davčni zavezanec dosega pokojnino pri izplačevalcu, pri katerem dosega pretežni del pokojnine ali pa davčni zavezanec dosega pokojnino pri izplačevalcu, pri katerem zavezanec ne dosega pretežni del dohodka.

1. davčni zavezanec dosega pokojnino pri izplačevalcu, pri katerem dosega pretežni del pokojnine;

Pri izračunu akontacije dohodnine od mesečne pokojnine se v tem primeru davčna osnova od pokojnine zmanjša za obvezne prispevke za socialno varnost, ki jih je na podlagi posebnih predpisov dolžan plačevati prejemnik teh dohodkov, splošno olajšavo (odvisna od višine dohodka) in morebitne druge olajšave, ki jih uveljavlja zavezanec (kot je primeroma olajšava za vzdrževanega člana - otroka, partnerja, zakonca, invalidnega otroka; invalidnost zavezanca; olajšava za starost nad 70. let; olajšava za prostovoljno opravljanje operativnih nalog zaščite, reševanja in pomoči…).

Akontacija dohodnine od pokojnine, dosežena pri izplačevalcu, pri katerem davčni zavezanec dosega pretežni del pokojnine, se izračuna tako, da se za posamezni dohodek uporabi stopnje dohodnine in lestvico iz 122. člena ZDoh-2, preračunano na 1/12 leta. Pri izračunu akontacije dohodnine od pokojnine, ki jo prejme rezident, se upošteva tudi 1/12 zneska olajšav, določenih v 111., 112. in 114. členu ZDoh-2.

Pri izračunu akontacije dohodnine od pokojnine iz obveznega pokojninskega in invalidskega zavarovanja ter iz poklicnega zavarovanja se prizna zmanjšanje dohodnine iz tretjega in šestega odstavka 112. člena ZDoh-2, v višini 13,5 % zneska odmerjene pokojnine, t. i. pokojninska olajšava.

Zneski olajšav, stopnje dohodnine in lestvica davčnih osnov so objavljeni [na spletni strani Finančne uprave RS pod rubriko Podrobnejši opisi.](https://www.fu.gov.si/davki_in_druge_dajatve/podrocja/dohodnina/letna_odmera_dohodnine/#c4618)

**PRIMER 1:** Prikaz izračuna akontacije dohodnine od pokojnine iz Italije v višini 1.200,00 EUR iz 1. pokojninskega stebra, upoštevajoč splošno olajšavo, olajšavo za starejše od 70. let in pokojninsko olajšavo po ZDoh-2 za leto 2023**.** Izračun je narejen ob predpostavki, da zavezanec v Italiji od pokojnine ni plačal prispevkov za socialno varnost in ni uveljavljal nobene olajšave za vzdrževanega družinskega člana, olajšave za 100 % invalidnost ali olajšave za zavezance, ki prostovoljno in nepoklicno opravljajo naloge zaščite reševanja in pomoči (olajšave po osmem odstavku 112. člena ZDoh-2).

|  |  |  |
| --- | --- | --- |
| 1 | Znesek pokojnine iz Italije | 1.200,00 |
| 2 | splošna olajšava | 416,67 |
| 3.  | olajšava po dopolnjenem 70. letu  | 125,00 |
| 4=1-2-3 | davčna osnova | 658,33 |
| 5 | izračunana akontacija dohodnine (po lestvici iz 122. člena ZDoh-2) | 105,33 |
| 6 | izračun t. i. pokojninske olajšave (13,5 % x 1.200,00) | 162,00 |
| 7=5-6 | akontacija dohodnine za plačilo (izračunana akontacija dohodnine po lestvici je nižja od pokojninske olajšave) | 0,00 |

Zaradi zvišanja splošne olajšave in dodatne olajšave za zavezance, ki dopolnijo 70. let (od 1. 1. 2022), zavezancu v navedenem primeru ne bo treba plačati akontacije dohodnine. Se pa znesek pokojnine všteva tudi v letno davčno osnovo, od katere se ob upoštevanju olajšav in lestvice za odmero dohodnine odmeri dohodnina na letni ravni.

1. davčni zavezanec dosega pokojnino pri izplačevalcu, pri katerem zavezanec ne dosega pretežni del dohodka;

Če davčni zavezanec dosega pokojnino pri izplačevalcu, pri katerem ne dosega pretežnega dela dohodka, se akontacija dohodnine od pokojnine izračuna po stopnji 25 % od davčne osnove.

Pri izračunu akontacije dohodnine od pokojnine iz obveznega pokojninskega in invalidskega zavarovanja, poklicne pokojnine iz obveznega dodatnega pokojninskega zavarovanja, nadomestila iz obveznega invalidskega zavarovanja kot delovni invalid, ki urejajo obvezno pokojninsko in invalidsko zavarovanja se prizna zmanjšanje dohodnine iz tretjega oz. šestega odstavka 112. člena ZDoh-2, v višini 13,5 % zneska odmerjene pokojnine, t. i. pokojninska olajšava.

**PRIMER 2:** Prikaz izračuna akontacije dohodnine od pokojnine iz Italije v višini 1.200,00 EUR iz 1. pokojninskega stebra, upoštevajoč pokojninsko olajšavo po ZDoh-2 za leto 2023**.** Izračun je narejen ob predpostavki, da zavezanec v Italiji od pokojnine ni plačal prispevkov za socialno varnost.

|  |  |  |
| --- | --- | --- |
| 1 | Znesek pokojnine iz Italije | 1.200,00 |
| 2=1\*0,25 | Izračunana akontacija dohodnine po splošni stopnji 25% (šesti odstavek 127. člena ZDoh-2): | 300,00 |
| 3=1\*0,135 | izračun t. i. pokojninske olajšave (13,5 % x 1.200,00): | 162,00 |
| 4=2-3 | akontacija dohodnine za plačilo (obračunana akontacija dohodnine zmanjšana za pokojninsko olajšavo): | 138,00 |

Znesek izračunane akontacije dohodnine od pokojnine za plačilo v obravnavanem primeru znaša 138,00 EUR.

V skladu s šestnajstim odstavkom 127. člena ZDoh-2 lahko rezident od pokojnine, od katerega se prizna zmanjšanje dohodnine za 13,5 % pokojnine (v skladu s tretjim in šestim odstavkom 112. člena ZDoh-2), ki jo prejme pri izplačevalcu, pri katerem ne dosega pretežni del dohodka, plača akontacijo dohodnine po zvišani stopnji (višji od 25 %, vendar največ do 50 %) ali znižani stopnji (nižji od 25 %) oziroma akontacije dohodnine ne plača. O tem se odloči zavezanec sam, če oceni, da akontacija dohodnine ni ustrezna glede na pričakovano dohodnino na letni ravni (kar označi v [Napovedi za odmero akontacije dohodnine od pokojnine za rezidente](https://edavki.durs.si/OpenPortal/Dokumenti/doh_zap1a.i.sl.pdf)).

Izračunana in plačana akontacija dohodnine od pokojnine se ne šteje za dokončen davek, kar pomeni, da se ta dohodek všteva tudi v letno davčno osnovo za odmero dohodnine.

### 1.1.2 Obdavčitev pokojninske rente iz drugega pokojninskega stebra

Obdavčitev izplačila pokojninske rente iz naslova prostovoljnega dodatnega pokojninskega zavarovanja, sklenjenega po pokojninskem načrtu, ki je vpisan v poseben register v skladu z zakonom, ki ureja pokojninsko in invalidsko zavarovanje, ureja tretji odstavek 42. člena ZDoh-2, ki določa, da se v davčno osnovo všteva 50 % izplačane pokojninske rente. Navedena davčna obravnava se uporablja tudi za primerljive pokojninske rente, prejete iz tujine. **Pri presoji, ali je dohodek, ki je prejet iz tujine, pokojninska renta, se za davčne namene smiselno uporabljajo predpisi, ki urejajo pokojninsko in invalidsko zavarovanje v Sloveniji.**

Pri izračunu akontacije dohodnine od pokojninske rente se upošteva pravilo glavni / neglavni izplačevalec. Praviloma pokojninska renta pri zavezancu ne predstavlja pretežnega dohodka oz. je pretežni del njegovega dohodka pokojnina iz 1. pokojninskega stebra, zato se akontacija dohodnine od pokojninske rente skladno s šestim odstavkom 127. člena ZDoh-2 obračuna po stopnji 25 % od davčne osnove.

Izračunana akontacija dohodnine od pokojninske rente se ne šteje za dokončen davek, kar pomeni, da se ta dohodek všteva tudi v letno davčno osnovo za odmero dohodnine.

## 1.2 Davčna obravnava pokojnin po mednarodnih pogodbah o izogibanju dvojnega obdavčevanja

### 1.2.1 Splošno

Kadar zavezanec prejema pokojnino v državi rezidentstva, se za obdavčitev pokojnine uporablja nacionalna zakonodaja. Kadar pa je zavezanec aktivno delovno dobo preživel v eni državi, v drugi pa se je upokojil oziroma zaradi drugih razlogov prejema pokojnino iz države, ki je različna od države rezidentstva, lahko zaradi različnih davčnih pravil pride do dvojne obdavčitve ali na drugi strani do ne obdavčitve pokojnin. To se rešuje z mednarodnimi dogovori, med katere spadajo tudi mednarodne pogodbe o izogibanju dvojnega obdavčevanja dohodka in premoženja. Mednarodne pogodbe prek različnih mehanizmov omogočajo odpravo dvojnega obdavčenja, povečujejo varnost davčnih zavezancev, preprečujejo davčne utaje in davčno diskriminacijo ter omogočajo reševanje davčnih sporov.

Na spletni strani Finančne uprave RS je pod področjem Mednarodno obdavčenje in izmenjava informacij -> Mednarodno obdavčenje, v rubriki Zakonodaja, objavljen [Seznam veljavnih mednarodnih pogodb o izogibanju dvojnega obdavčevanja](https://www.fu.gov.si/davki_in_druge_dajatve/podrocja/mednarodno_obdavcenje/#c78) (v nadaljevanju: mednarodne pogodbe), ki jih je Slovenija sklenila z drugimi državami pogodbenicami.

Pokojnine in drugi podobni prejemki (npr. pokojninske rente) so običajno obravnavane v 18. členu mednarodnih pogodb in so praviloma obdavčene samo v državi rezidentstva prejemnika pokojnine. V Vzorčni konvenciji OECD je namreč zapisano pravilo, da se pokojnine obdavčijo le v državi rezidentstva prejemnika pokojnine.

Vendar pa obstajajo v nekaterih mednarodnih pogodbah, ki jih je Slovenija sklenila z drugimi državami pogodbenicami izjeme od zgoraj navedenega pravila, v skladu s katerim se določene vrste pokojnin obdavčijo:

- samo v državi vira (tj. državi, ki pokojnine izplačuje): takšno določbo npr. vsebujejo mednarodne pogodbe z Belorusijo, Bolgarijo, Izraelom, Madžarsko, Marokom, Moldavijo, Romunijo, ZDA. V vseh teh mednarodnih pogodbah je sicer zapisano osnovno pravilo, da se pokojnine obdavčijo samo v državi rezidentstva, vendar pa obstajajo izjeme za določene vrste pokojnin, ki pa se obdavčijo samo v državi vira. Če ima za določeno vrsto pokojnin država vira izključno pravico do obdavčitve, se takšne vrste pokojnin v državi rezidentstva ne obdavčijo, upoštevajo pa se pri izračunu dohodnine (tj. pri določitvi davčne stopnje) od morebitnih ostalih dohodkov davčnega zavezanca.

- tako v državi vira kot v državi rezidentstva: takšno določbo npr. vsebujejo mednarodne pogodbe z Dansko, Finsko, Korejo, Luksemburgom, Malto, Nizozemsko. Tudi v teh mednarodnih pogodbah je sicer zapisano osnovno pravilo, da se pokojnine obdavčijo samo v državi rezidentstva, vendar pa obstajajo izjeme za določene vrste pokojnin, ki pa se lahko obdavčijo tako v državi vira, kot v državi rezidentstva. Po mednarodni pogodbi s Kanado, Norveško in Švedsko se lahko vse vrste pokojnin obdavčijo tako na viru (tj. državi, ki pokojnine izplačuje), kot v državi rezidentstva. Če ima za določeno vrsto pokojnine država vira prednostno pravico do obdavčitve, se v državi rezidentstva upošteva z mednarodno pogodbo predpisana metoda odprave dvojne obdavčitve.

Tako je torej treba v vsakem posameznem primeru natančno preveriti vsebino konkretne mednarodne pogodbe, kot tudi vrsto pokojnine. Opozoriti je treba tudi na razlikovanje med pokojninami, ki so obravnavane v 18. členu mednarodnih pogodb, in pokojninami iz drugega odstavka 19. člena mednarodnih pogodb, ki obravnava državno službo. Po drugem odstavku 19. člena mednarodnih pogodb se pokojnine in drugi podobni prejemki, ki se plačujejo iz skladov, ki jih ustanovi država pogodbenica ali njena politična enota ali lokalna oblast, posamezniku za storitve, opravljene za to državo ali enoto ali oblast, obdavčijo samo v tej državi (tj. državi vira)[[1]](#footnote-1). Taka pokojnina pa se obdavči samo v drugi državi pogodbenici, če je posameznik rezident in državljan te države.

Pri tem pripominjamo, da je davčni zavezanec, ki prejema pokojnino z virom izven Slovenije, slednjo dolžan napovedati pri davčnem organu v Sloveniji ne glede na to, če ima pravico do obdavčitve dosežene pokojnine samo država vira. V takih primerih mora davčni zavezanec, prejemnik pokojnine, v Napovedi za odmero akontacije dohodnine od pokojnine uveljavljati ugodnost (oprostitev plačila dohodnine) v skladu z relevantno mednarodno pogodbo o izogibanju dvojnega obdavčevanja dohodka.

Obrazložitev členov v nadaljevanju temelji na določbah Vzorčne konvencije OECD.

### 1.2.2 Pokojnine - 18. člen

|  |
| --- |
| ***18. člen:*** *V skladu z določbami drugega odstavka 19. člena se pokojnine in drugi podobni prejemki, ki se izplačujejo rezidentu države pogodbenice za preteklo zaposlitev, obdavčijo samo v tej državi.* |

Pokojnine so običajno obravnavane v 18. členu konvencij, kjer je določeno pravilo o obdavčevanju pokojnin in drugih podobnih prejemkov za preteklo zaposlitev. Po tem členu so pokojnine, izplačane na osnovi zaposlitve v zasebnem sektorju, obdavčljive samo v državi, v kateri je prejemnik rezident.

Člen se nanaša na pokojnine, ki jih pridobijo posamezniki iz pretekle zaposlitve v smislu 15. člena konvencije (dohodek iz zaposlitve) in ne na pokojnine posameznika, ki so opravljali dejavnost v smislu 7. člena konvencije (poslovni dobiček) ali anuitete, ki jih pridobiva posameznik neposredno iz premoženja, ki ni bilo pridobljeno iz pokojninskega sklada. Nanaša se tudi na vdovske in družinske pokojnine in podobna plačila, kot so npr. rente iz nekdanjih zaposlitev. Določilo velja tudi za tiste pokojnine, ki se plačujejo za delo v državnih službah, političnih enotah ali lokalnih oblasteh in niso zajete v drugem odstavku 19. člena (za opravljene storitve v zvezi s posli države, politične enote ali lokalne oblasti).

Z izrazom »pokojnine in drugi prejemki« so zajeti prejemki, ki se plačajo po upokojitvi osebe in katerih prednosten, čeprav ne vedno izključujoč namen, je zagotoviti prejemnikovo preživljanje. Z izrazom »pokojnine« so običajno zajeta le periodična izplačila, z izrazom »drugi podobni prejemki« pa tudi neperiodična izplačila. S členom je tako na primer zajet tudi dodatek za rekreacijo.

Država pogodbenica, ki ima skladno z določbami navedenega člena konvencije pravico obdavčevati pokojnine in druge podobne prejemke, jih obdavčuje samo, kadar jih ima pravico obdavčevati tudi po določbah domače zakonodaje. To pomeni, da se z določbami navedenega člena konvencije državi pogodbenici ne daje pravice obdavčevanja pokojnin, ki jih v skladu z nacionalno davčno zakonodajo ne obdavčuje.

V členu ni posebej urejeno vprašanje določanja davčne osnove od pokojnin in drugih prejemkov. Davčna osnova se torej določi na način, kot velja po nacionalni davčni zakonodaji države pogodbenice, ki ima v skladu z določbo navedenega člena konvencije pravico obdavčevati pokojnino in druge prejemke.

Za namene tega člena ni pomembno, kje se je opravljala pretekla zaposlitev, v zvezi s katero se pokojnina ali drugi podobni prejemki plačujejo.

Ker obstajajo med pokojninskimi sistemi držav ter davčno obravnavo teh sistemov pomembne razlike, najdemo v konvenciji izjeme od zgoraj navedenega pravila. Tako je lahko za določene vrste pokojnin dana izključna pravica samo državi vira (tj. državi, ki takšno pokojnino izplačuje), oziroma je dana pravica do obdavčitve tako državi vira, kot državi rezidentstva. V slednjem primeru je država rezidentstva dolžna zagotoviti odpravo dvojnega obdavčevanja tako, da upošteva s konvencijo predpisano metodo odprave dvojne obdavčitve.

Nekatere posebnosti v konvencijah so posledica časa sklenitve konvencije in včasih tudi določb tedaj veljavne zakonodaje, z drugimi pa se je želelo natančneje urediti področje obdavčevanja pokojnin in podobnih prejemkov. V številnih konvencijah so zato z navedeno določbo poleg pokojnin zajeti tudi prejemki v okviru sistema socialne varnosti in anuitete.

### 1.2.3 Pokojnine – državna služba – 19. člen

|  |
| --- |
| ***19. člen:****2.**a) Vsaka pokojnina, ki jo izplača država pogodbenica ali njena politična enota ali lokalna oblast, ali se plača iz sredstev skladov, ki jih je le-ta oblikovala, posamezniku za storitve, opravljene za to državo ali politično enoto ali lokalno oblast, se obdavči samo v tej državi.* *b) Vendar se takšna pokojnina obdavči samo v drugi državi pogodbenici, če je posameznik rezident in državljan te druge države.**3.**Določila 15., 16., 17. in 18. člena se uporabljajo za plače, mezde in druge podobne prejemke ter pokojnine za storitve, opravljene v zvezi s posli države pogodbenice, njene politične enote ali lokalne oblasti.*  |

Člen se nanaša na obdavčenje plač, mezd, drugih podobnih prejemkov in pokojnin, ki se izplačuje v zvezi z opravljanjem državne službe. Področje uporabe člena je omejeno na državne uslužbence ter na osebe, ki prejemajo pokojnine za delo, ki so ga opravljali kot državni uslužbenci, ne pa tudi na tiste osebe, ki zagotavljajo državi neodvisne osebne storitve oziroma opravljajo neodvisne osebne storitve v zvezi z dejavnostjo države, ali osebe, ki prejemajo pokojnino za neodvisne osebne storitve, ki so jih opravljale za državo.

V drugem odstavku je določeno pravilo v zvezi z obdavčenjem pokojnin iz državne službe, v tretjem odstavku pa pravilo v zvezi z obdavčevanjem plač in drugih podobni prejemkov ter pokojnin za storitve, opravljene v zvezi s posli države pogodbenice ali njene politične enote ali lokalne oblasti.

Pokojnine, plačane upokojenim državnim uslužbencev, se morajo za davčne namene obravnavati na enak način kot plače ali mezde, plačane tem uslužbencem v času njihovega službovanja, torej v državi kjer je bil dohodek dosežen. Edini pogoj, ki mora biti izpolnjen, da lahko država gostiteljica obdavči pokojnino upokojenega državnega uslužbenca je, da je hkrati njen rezident in državljan.

Drugi odstavek se ne uporablja, kadar se storitve opravljajo v zvezi z določeno gospodarsko dejavnostjo države pogodbenice, njene politične enote ali lokalne oblasti in so pokojnine izplačane v zvezi s temi storitvami. V teh primerih se za obdavčevanje pokojnin uporablja 18. člen.

### 1.2.4. Uveljavljanje ugodnosti po mednarodnih pogodbah oziroma ZDoh-2

Rezidenti Slovenije so obdavčeni po načelu svetovnega dohodka, zato so dolžni pokojnino, ki jo prejemajo iz tujine, napovedati slovenskemu davčnemu organu, in sicer v obrazcu [Napovedi za odmero akontacije dohodnine od pokojnine za rezidente](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=napoved_odmera_dohodnine_pokojnina_rezident_preb).

Če ima po mednarodni pogodbi država vira (tj. država, ki izplačuje pokojnino) izključno pravico do obdavčitve, se takšne vrste pokojnin v Sloveniji ne obdavčijo, upoštevajo pa se pri izračunu dohodnine (tj. pri določitvi davčne stopnje) od morebitnih ostalih dohodkov davčnega zavezanca. To ugodnost iz mednarodne pogodbe (tj. oprostitev plačila davka v Sloveniji), zavezanec, rezident (tudi za namene konkretne mednarodne pogodbe) lahko uveljavlja v obrazcu [Napovedi za odmero akontacije dohodnine od pokojnine za rezidente](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=napoved_odmera_dohodnine_pokojnina_rezident_preb).

Če se v skladu z mednarodno pogodbo določene vrste pokojnin obdavčijo tako v državi vira (tj. državi, ki pokojnino izplačuje) kot v državi rezidentstva, je Slovenija kot država rezidentstva za namene konkretne mednarodne pogodbe dolžna zagotoviti odpravo dvojne obdavčitve s predpisano metodo (v vseh mednarodnih pogodbah, ki se uporabljajo v letu 2022 je predpisana metoda navadnega odbitka, v mednarodni pogodbi s Švedsko, ki se uporablja do 31. 12. 2021 je določena metoda oprostitve s progresijo). Odpravo dvojne obdavčitve (tj. odbitek davka, plačanega v tujini), zavezanec, rezident lahko uveljavlja v obrazcu [Napovedi za odmero akontacije dohodnine od pokojnine za rezidente](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=napoved_odmera_dohodnine_pokojnina_rezident_preb) .

Če rezident Slovenije prejema pokojnino iz države, s katero Slovenija nima sklenjene mednarodne pogodbe in je takšna pokojnina obdavčena v drugi državi, se v Sloveniji zagotovi odprava dvojne obdavčitve v skladu z ZDoh-2. V tem primeru se pri odmeri davka v Sloveniji uporabi t. i. metoda navadnega odbitka, kar pomeni, da se davek v Sloveniji zmanjša za znesek davka, plačanega v državi vira, ki je enak davku, ki bi ga Slovenija sama odmerila od dohodka, doseženega v drugi državi. Odpravo dvojne obdavčitve (tj. odbitek davka, plačanega v tujini), zavezanec, rezident lahko uveljavlja v obrazcu [Napovedi za odmero akontacije dohodnine od pokojnine za rezidente](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=napoved_odmera_dohodnine_pokojnina_rezident_preb).

### 1.2.5. Pokojnine, ki jih slovenski rezidenti dosegajo na Švedskem

Od 1. 1. 2022 se uporablja nova [Konvencija med Republiko Slovenijo in Kraljevino Švedsko o odpravi dvojnega obdavčevanja v zvezi z davki od dohodka in premoženja ter preprečevanju davčnih utaj in izogibanja davkom, s protokolom](https://www.uradni-list.si/glasilo-uradni-list-rs/vsebina/2021-02-0037?sop=2021-02-0037) (v nadaljevanju: nova konvencija), ki je nadomestila [Sporazum med Socialistično federativno republiko Jugoslavijo in Kraljevino Švedsko o izogibanju dvojnemu obdavčevanju dohodka in premoženja](https://www.fu.gov.si/fileadmin/Internet/Davki_in_druge_dajatve/Podrocja/Mednarodno_obdavcenje/Zakonodaja/UL_SFRJ_MP_Svedska.pdf) (v nadaljevanju: stara konvencija).

Skladno s četrtim odstavkom 28. člena nove konvencije se z dnem začetka uporabe nove konvencije v zvezi s katerimkoli davkom z izjemo, določeno v petem odstavku 28. člena nove konvencije, ki se nanaša na pokojnine, preneha uporabljati stara konvencija.

Pokojnine, rente in podobna plačila, ki nastanejo v državi pogodbenici, in izplačila po zakonodaji države pogodbenice o socialnem varstvu, ki se plačajo rezidentu druge države pogodbenice, se v skladu s 17. členom nove konvencije lahko obdavčijo v prvi omenjeni državi pogodbenici. To pomeni, da v skladu z novo konvencijo vse vrste pokojnin obdavči tako država vira (tj. država, ki pokojnine izplačuje), kot tudi država rezidentstva prejemnika pokojnin, ki pa je dolžna zagotoviti odpravo dvojne obdavčitve z upoštevanjem metode navadnega odbitka, ki je določena v 22. členu nove konvencije.

Pokojnine, ki jih slovenski rezidenti dosegajo na Švedskem po 1. 1. 2022, se torej vključijo v davčno osnovo v Sloveniji, odmerjena (akontacija) dohodnine v Sloveniji pa se zmanjša za znesek davka, plačanega na Švedskem, vendar največ v višini slovenske (akontacije) dohodnine, ki odpade na pokojnino, prejeto na Švedskem.

Vendar pa lahko, zaradi posebne določbe petega odstavka 28. člena nove konvencije, ki ureja začetek veljavnosti, posamezniki, ki so tik pred začetkom veljavnosti nove konvencije prejemali pokojnine, ki so bile v skladu s staro konvencijo obdavčene izključno v državi rezidentstva, izberejo, da se za te pokojnine še naprej uporabljajo pravila obdavčitve, ki jih je določala stara konvencija. Takšna izbira učinkuje za leto, v katerem je bila opravljena, in za naslednja leta, dokler je prejemnik tovrstne pokojnine ne prekliče[[2]](#footnote-2). Če je bila izbira preklicana, nova izbira, ki bi omogočala obdavčitev le v državi rezidentstva po stari konvenciji, ni več mogoča.

Slovenski rezidenti, ki so torej pred 1. 1. 2022 prejemali pokojnino iz Švedske, ki se je v skladu s prvim, drugim in tretjim odstavkom 18. člena stare konvencije obdavčevala samo v državi rezidentstva (tj. v Sloveniji), lahko pri izplačevalcu tovrstne pokojnine na Švedskem po 1. 1. 2022 uveljavijo izbiro, da se za to pokojnino še naprej uporabljajo pravila obdavčitve, ki jih je določala stara konvencija. V tem primeru takšne pokojnine tudi po 1. 1. 2022 (oziroma od davčnega leta, v katerem bo izbira uveljavljena) ne bodo obdavčene v državi vira (na Švedskem), ampak zgolj v državi rezidentstva (tj. v Sloveniji). Dokazila o uveljavljeni izbiri pri izplačevalcu pokojnine na Švedskem, je treba priložiti [napovedi za odmero akontacije dohodnine od pokojnine za rezidente](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=napoved_odmera_dohodnine_pokojnina_rezident_preb), ugovoru zoper informativni izračun dohodnine, in če ta ni izdan, letni napovedi za odmero dohodnine, katero je treba vložiti do 31. 7. tekočega leta za preteklo leto.

Slovenski rezidenti, ki so že pred 1. 1. 2022 na Švedskem prejemali takšne vrste pokojnin, ki se v skladu s prvim, drugim in tretjim odstavkom 18. člena stare konvencije obdavčijo samo v državi rezidentstva (tj. v Sloveniji) in bodo pri izplačevalcih teh pokojnin na Švedskem uveljavili izbiro, da se te pokojnine tudi po 1. 1. 2022 (oziroma od davčnega leta, v katerem bo izbira uveljavljena) obdavčujejo izključno v Sloveniji, bodo v skladu z določbo petega odstavka 28. člena nove konvencije, tovrstno izbiro lahko uveljavili zgolj enkrat in bo veljala do preklica. Ko pa bo takšna izbira preklicana, nova izbira, ki bi omogočala obdavčitev teh pokojnin le v državi rezidentstva po stari konvenciji, ne bo več mogoča.

Dokazila (oziroma informacijo) o preklicu tovrstne izbire pri izplačevalcu pokojnine na Švedskem, je treba predložiti slovenskemu davčnemu organu.

Če tovrstna izbira po 1. 1. 2022 ne bo uveljavljena oziroma bo po uveljavitvi preklicana, se bodo te pokojnine davčno obravnavale po 17. členu nove konvencije, kar pomeni, da bodo obdavčene tako v državi vira (tj. na Švedskem), kot tudi v državi rezidentstva prejemnika pokojnin (tj. Sloveniji), ki pa bo dolžna zagotoviti odpravo dvojne obdavčitve z upoštevanjem metode navadnega odbitka.

# 2. NEREZIDENT SLOVENIJE PREJEMA POKOJNINO IZ SLOVENIJE

## 2.1 Obdavčitev v skladu z Zakonom o dohodnini – ZDoh-2

### 2.1.1 Davčna obravnava pokojnine iz prvega pokojninskega stebra

V davčno osnovo od pokojnin, nadomestil in drugih dohodkov iz naslova pokojninskega in invalidskega zavarovanja, ki jih iz prvega pokojninskega stebra iz Slovenije prejema nerezident Slovenije, se všteva dohodek, kot je odmerjen v skladu s predpisi, zmanjšan za obvezne prispevke za socialno varnost, ki jih je na podlagi posebnih predpisov dolžan plačevati prejemnik teh dohodkov (tretji odstavek 41. člena ZDoh-2).

Izplačevalec pokojnine iz prvega pokojninskega stebra v Sloveniji (Zavod za pokojninsko in invalidsko zavarovanje – ZPIZ) pri izračunu akontacije dohodnine upošteva pravilo glavni/ drugi delodajalec.

V skladu s 127. členom ZDoh-2 ZPIZ akontacijo dohodnine obračuna kot davčni odtegljaj od pokojnine, kadar ta pri prejemniku predstavlja pretežni del dohodka (glavni delodajalec), tako, da se za posamezni dohodek uporabijo stopnje dohodnine in lestvica iz 122. člena ZDoh-2, preračunana na 1/12 leta.

Pri izračunu akontacije dohodnine nerezidentu Slovenije se ne priznajo davčne olajšave (ne prizna se niti splošna olajšava, olajšava za vzdrževane družinske člane niti nobena druga osebna olajšava, prav tako se ne prizna t. i. pokojninska olajšava v obliki zmanjšanja davka za 13,5 % zneska pokojnine).

Kadar prejemniku pokojnina ne predstavlja pretežnega dela dohodka iz pokojnine, ZPIZ akontacijo dohodnine obračuna po stopnji 25 % kot davčni odtegljaj.

Obračunana akontacija dohodnine se za prejemnika nerezidenta Slovenije šteje za dokončen davek.

### 2.1.2 Obdavčitev pokojninske rente iz drugega pokojninskega stebra

Obdavčitev izplačila pokojninske rente iz naslova prostovoljnega dodatnega pokojninskega zavarovanja, sklenjenega po pokojninskem načrtu, ki je vpisan v poseben register v skladu z zakonom, ki ureja pokojninsko in invalidsko zavarovanje, tudi za upravičence nerezidente Slovenije ureja tretji odstavek 42. člena ZDoh-2, ki določa, da se v davčno osnovo všteva 50 % izplačane pokojninske rente.

Pri izračunu akontacije dohodnine od pokojninske rente izplačevalec, ki je plačnik davka, upošteva pravilo glavni/ drugi izplačevalec. Praviloma pokojninska renta pri zavezancu ne predstavlja pretežnega dohodka oz. je pretežni del njegovega dohodka pokojnina iz prvega pokojninskega stebra, zato se akontacija dohodnine od pokojninske rente skladno s šestim odstavkom 127. člena ZDoh-2 obračuna po stopnji 25 % od davčne osnove.

Izračunana dohodnina od pokojninske rente, ki jo iz Slovenije prejme nerezident Slovenije, se šteje za dokončen davek.

## 2.2. Davčna obravnava pokojnin po mednarodnih pogodbah o izogibanju dvojnega obdavčevanja

### 2.2.1 Splošno

Pojasnilo glede davčne obravnave pokojnin po mednarodnih pogodbah o izogibanju dvojnega obdavčevanja je navedeno pod točko 1. 2. tega podrobnejšega opisa.

Nerezident Slovenije je zavezanec za dohodnino samo od dohodkov, ki imajo vir v Sloveniji. Izplačevalec dohodka - plačnik davka (npr. Zavod za pokojninsko in invalidsko zavarovanje RS) za prejemnika pokojnine izračuna in odtegne davčni odtegljaj ob obračunu pokojnine, zato nerezidentu ni potrebno dodatno prijavljati davčnemu organu prejete pokojnine v Sloveniji.

### 2.2.2. Uveljavljanje ugodnosti po mednarodni pogodbi

Nerezidenti, prejemniki slovenske pokojnine, imajo za uveljavljanje ugodnosti, ki jim jih daje mednarodna pogodba o izogibanju dvojnega obdavčevanja za dohodke, obdavčene na viru v Sloveniji, dve možnosti:

* **oprostitev plačila davka** – če je dohodek po mednarodni pogodbi oproščen davka v Sloveniji. Prejemnik dohodka nerezident mora plačniku davka (slovenskemu izplačevalcu) predložiti zahtevek, preden je dohodek izplačan. Plačnik davka lahko izplača dohodek in od dohodka ne izračuna in ne odtegne davka, šele ko prejme od davčnega organa potrjen zahtevek,
* **vračilo plačanega davka** – če je plačnik davka (slovenski izplačevalec) ne glede na ugodnosti, ki jih določa mednarodna pogodba, obračunal davek, lahko prejemnik dohodka – nerezident zahteva vračilo davka neposredno sam pri davčnem organu. V primeru, ko je davek obračunan od dohodka, ki je v skladu z mednarodno pogodbo oproščen davka, se prejemniku dohodka vrne celoten znesek plačanega davka.

Ugodnosti lahko nerezidenti uveljavljajo na obrazcih zahtevkov za uveljavljanje ugodnosti iz mednarodnih pogodb o izogibanju dvojnega obdavčevanja, in sicer je za vsako posamezno vrsto dohodka je določen poseben obrazec za uveljavljanje ugodnosti – t. i. KIDO obrazec. Za pokojnine (preden so le - te izplačane) je to [Zahtevek za oprostitev davka od pokojnin na podlagi določb mednarodne pogodbe o izogibanju dvojnega obdavčevanja dohodka t. i. KIDO 6](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=zmanjsanje_oprostitev_fo). Če ugodnost ni bila uveljavljena pred izplačilom pokojnine, nerezident predloži [Zahtevek za vračilo davka od drugih dohodkov na podlagi določb mednarodne pogodbe o izogibanju dvojnega obdavčevanja dohodka t. i. KIDO 12.](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=vracilo_fo)

# 3. VPRAŠANJA IN ODGOVORI

## 3.1. Kako so obdavčeni dohodki slovenskih državljanov, ki so pravico do pokojnine pridobili v tujini, a so se po upokojitvi vrnili za stalno v Slovenijo?

Če se posameznik odloči, da se bo vrnil v Slovenijo po upokojitvi, si mora najprej urediti rezidentski status za davčne namene. Za formalno ureditev rezidentskega statusa v Sloveniji (vpis spremembe statusa v davčni register) posameznik pri davčnem organu vloži vlogo za ugotovitev rezidentskega statusa z ustreznimi dokazili. Z namenom, da davčni organ v postopku ugotavljanja rezidentskega statusa presodi vsa dejstva in okoliščine, ki so odločujoče za posameznikov rezidentski status, je davčnim zavezancem na voljo vprašalnik ["Ugotovitev rezidentskega statusa - prihod v Republiko Slovenijo«](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=ugotovitev_rezidentstvo_fo). Izpolnitev vprašalnika pa ni pogoj za začetek postopka in ne predstavlja obveznega sestavnega dela vloge za ugotavljanje davčnega statusa. Če zavezanec ne želi izpolniti vprašalnika, lahko na drug način dokazuje dejstva in okoliščine, ki vplivajo na njegov rezidentski status. Davčni organ na podlagi vlog za ugotavljanje rezidentskega statusa oziroma po uradni dolžnosti presoja izpolnjevanje pogojev za rezidentski status fizičnih oseb ter o rezidentskem statusu odloči z odločbo.

V primeru, da posameznik v Sloveniji uradno prijavi stalno prebivališče ali je v koledarskem letu prisoten več kot 183 dni oziroma izpolnjuje katerikoli drug pogoj za rezidentski status, ki so določeni v 6. členu ZDoh-2, postane rezident Slovenije.

Davčne obveznosti rezidentov Slovenije iz naslova prejete pokojnine iz tujine so pojasnjene pod točko 1 tega podrobnejšega opisa.

## 3.2. Kako so obdavčeni dohodki tujih državljanov, ki so pravico do pokojnine pridobili v tujini in se po upokojitvi za stalno preselili v Slovenijo in postali rezidenti Slovenije?

Posameznik (tuji državljan), ki se odloči, da se bo po upokojitvi za daljši čas oz. stalno preselil v Slovenijo, si mora urediti rezidentski status za davčne namene. Način ureditve rezidentskega statusa v Sloveniji (vpis spremembe statusa v davčni register) je pojasnjen v točki 3.1.

Posamezniku se v primeru izpolnjevanja pogojev iz 6.člena ZDoh-2 z odločbo dodeli status rezidenta Slovenije po ZDoh-2. Davčne obveznosti iz naslova prejete pokojnine iz tujine, so pojasnjene pod točko 1 tega podrobnejšega opisa.

## 3.3. Kako so obdavčeni dohodki posameznikov v Sloveniji , ki se štejejo za rezidente Slovenije in rezidente države, s katero ima Slovenija sklenjeno mednarodno pogodbo o izogibanju dvojnega obdavčevanja (dvojni rezidenti)?

Zavezanec, ki je t. i. dvojni rezident, in sicer rezident Slovenije po 6. členu ZDoh-2 (npr. zaradi uradno prijavljenega stalnega prebivališča v Sloveniji) in tudi rezident države, s katero ima Slovenija sklenjeno mednarodno pogodbo (npr. kjer dejansko živi), ima v izogib dvojni obdavčitvi dohodka pravico uveljavljati ugodnost, ki jo daje mednarodna pogodba (tj. oprostitev plačila davka ali znižano plačilo davka ali vračilo davka), pri čemer je treba najprej določiti status rezidentstva za namene mednarodne pogodbe. To pomeni, da se status dvojnega rezidentstva in s tem uporaba prelomnih pravil iz 4. člena mednarodne pogodbe, presoja v okviru postopka uveljavljanja ugodnosti po mednarodni pogodbi ali v okviru postopka skupnega dogovarjanja po mednarodni pogodbi.

Davčni organ na podlagi predloženega potrdila o rezidentstvu druge države pogodbenice, ki potrjuje davčno rezidentstvo te države v določenem zadevnem obdobju in na podlagi vseh zbranih dejstev in okoliščin posameznega primera, najprej uporabi prelomna pravila iz 4. člena[[3]](#footnote-3) mednarodne pogodbe za dvojne rezidente, da se določi, za rezidenta zgolj katere od obeh držav se posameznik šteje za namene mednarodne pogodbe v določenem zadevnem obdobju. To je namreč predpogoj za presojo upravičenosti do ugodnosti po mednarodni pogodbi oziroma za pravilno uporabo ustrezne določbe mednarodne pogodbe, ki določa katera država ima pravico do obdavčitve dohodka.

Hkrati pojasnjujemo, da drugi odstavek 7. člena ZDoh-2, ki se uporablja od 1. 1. 2017 določa, da se zavezanec ne glede na 6. člen ZDoh-2, šteje za nerezidenta v času, v katerem bi se štel za rezidenta po tem zakonu, če se v tem času po mednarodni pogodbi o izogibanju dvojnega obdavčevanja dohodka, ki jo je sklenila Slovenija, šteje samo za rezidenta druge države pogodbenice. To pomeni, da se posameznik za obdobja po 1. 1. 2017 šteje za nerezidenta Slovenije v skladu z drugim odstavkom 7. člena ZDoh-2 ne glede na to, da izpolnjuje pogoje iz 6. člena ZDoh-2 za rezidenta Slovenije, če se na podlagi prelomnih pravil iz 4. člena mednarodne pogodbe, ki jo je sklenila Slovenija, šteje samo za rezidenta druge države pogodbenice.

Za obdobja od 1. 1. 2017 dalje se pri ugotavljanju statusa rezidentstva posameznika za namene ZDoh-2, če ta zatrjuje, da je rezident tudi druge države, upošteva tudi navedeni drugi odstavek 7. člena ZDoh-2, kar pomeni ugotavljanje pogoja za nastop navedene zakonske domneve z uporabo prelomnih pravil iz 4. člena mednarodne pogodbe. Če torej zavezanci v ugotovitvenem postopku določitve rezidentstva na podlagi določb ZDoh-2 (tj. v predloženi vlogi oziroma vprašalniku ["Ugotovitev rezidentskega statusa (prihod v / odhod iz Republike Slovenije"](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=ugotovitev_rezidentstvo_fo)) navedejo, da se štejejo tudi za rezidenta druge države pogodbenice in v zvezi s tem predložijo ustrezno potrdilo o rezidentstvu druge države pogodbenice, ki potrjuje davčno rezidentstvo te države v določenem zadevnem obdobju, davčni organ že v ugotovitvenem postopku določitve rezidentstva na podlagi določb ZDoh-2 uporabi prelomna pravila iz 4. člena mednarodne pogodbe za dvojne rezidente, da se določi, za rezidenta zgolj katere od obeh držav se posameznik šteje za namene mednarodne pogodbe v določenem zadevnem obdobju.

Upoštevaje drugi odstavek 7. člena ZDoh-2 se fizična oseba, ki je dvojni rezident (tj. rezident Slovenije za namene ZDoh-2 in hkrati rezident druge države) in za katero je bilo v postopku uveljavljanja ugodnosti po mednarodni pogodbi ali v ugotovitvenem postopku določitve rezidentstva na podlagi določb ZDoh-2 ali v postopku skupnega dogovora ugotovljeno/ dogovorjeno, da se v določenem zadevnem obdobju po 1. 1. 2017 za namene mednarodne pogodbe šteje samo za rezidenta druge države pogodbenice, v tem zadevnem obdobju ne bo več štela za rezidenta Slovenije po ZDoh-2. Sprememba statusa zavezanca v zadevnem obdobju (tj. status nerezident po drugem odstavku 7. člena ZDoh-2) se označi v davčnem registru. Posledično takšna oseba v tem zadevnem obdobju v Sloveniji ne bo več upravičena do davčnih olajšav, do katerih so upravičeni samo rezidenti Slovenije po ZDoh-2, prav tako v tem zadevnem obdobju ne bo zavezana k določenim postopkovnim pravilom, ki veljajo za zavezance rezidente Slovenije po ZDoh-2 (npr. k predložitvi medletne/letne napovedi za odmero dohodnine za dohodke, ki imajo vir izven Slovenije).

Več o tem najdete v [podrobnejšem opisu: Rezidentstvo po ZDoh-2, ZDDPO-2 in po mednarodnih pogodbah ( poglavje 1.2, 3., 3.1 in 3.2)](http://www.fu.gov.si/davki_in_druge_dajatve/podrocja/mednarodno_obdavcenje/#c4654).

1. Takšne vrste pokojnin se v državi rezidentstva ne obdavčijo, upoštevajo pa se pri izračunu dohodnine (tj. pri določitvi davčne stopnje) od morebitnih ostalih dohodkov davčnega zavezanca. [↑](#footnote-ref-1)
2. To pomeni, da se navedena pokojnina od davčnega leta, v katerem je bil izbira uveljavljena do vključno davčnega leta, v katerem je bila izbira preklicana, obdavči samo v državi rezidentstva (tj. v Sloveniji). [↑](#footnote-ref-2)
3. Če je posameznik rezident obeh držav pogodbenic, se v skladu z drugim odstavkom 4. člena mednarodne pogodbe šteje za rezidenta samo tiste države, v kateri ima stalno prebivališče (stalni dom, stanovanje). Če ima posameznik stalno prebivališče na voljo v obeh državah, je rezident samo tiste države, s katero je osebno in ekonomsko tesneje povezan (središče življenjskih interesov). Če ni mogoče opredeliti, v kateri državi ima posameznik središče življenjskih interesov, ali če nima v nobeni od držav na razpolago stalnega prebivališča, se šteje samo za rezidenta države, v kateri ima običajno bivališče. Če ima običajno bivališče v obeh državah ali v nobeni od njiju, se šteje samo za rezidenta države, katere državljan je. Če je državljan obeh držav ali nobene od njiju, pristojna organa držav pogodbenic vprašanje rešita s skupnim dogovorom. [↑](#footnote-ref-3)